**Magyar Curling Szövetség**

**Vegyes Páros Olimpiai kvalifikációs rendszer**

**I. Szempontrendszer**

Az Olimpia kiemelten fontos és meghatározó esemény minden sportág életében, mivel már maga a részvétel, valamint az olimpián elért eredmény hosszú évekre meghatározhatja egy sportág fejlődését, népszerűségét.

Javaslatunk összeállításakor sok szempontot vettünk figyelembe, de mindenekelőtt a sportág hazai jövőjét alapvetően befolyásoló Olimpiai részvétel kiharcolását, továbbá az azon elérhető legjobb eredmény elérését tekintettük vezérlő elvnek.

Arra törekedtünk, hogy a hazai kvalifikációs rendszer legyen eredménycentrikus, objektív, hosszútávra kiszámítható és elérhető, továbbá a kvalifikációs rendszert megnyerő csapat minden kétséget kizáróan a legjobb játékerőt képviselje az országban az Olimpia idején. Javaslatunkat összehangoltuk a kiemelt nemzetközi versenyekre (EB, VB) Magyarországon jelenleg érvényben lévő kvalifikációs rendszerrel.

1 játékos nem indulhat 2 versenyszámban ugyanazon az olimpián, hiszen nem tudható előre az időrend, illetve nem lehet fókuszáltan 2 versenyszámban jó eredményt elérni.

2 versenyszámban történt olimpiai kvalifikáció után kell eldönteni a játékosnak, hogy hol szándékozik részt venni. (a kvalifikációs folyamatot végig csinálhatja mindkét csapatával)

Kilépés a csapatból:

a, ha valaki a vegyes páros csapatból lép ki, akkor az OKT-n elért helyezések alapján a következő legjobb eredményt elérő teljes csapat kap indulási jogot. Amennyiben nem került sor OKT-ra akkor az utolsó OB-n második helyezett csapat szerez jogot az indulásra.

b, ha valaki a férfi illetve női csapatból lép ki, akkor a csapat indulási joga felől az elnökség dönt, annak függvényében, hogy kit, vagy esetleg kiket hívnak be játékosnak a csapatba.

Az elnökségnek joga van ezek után meghívásos pótkvalifikációs tornát kiírni 2 csapat részvételével, amely tornának az egyik részvevője a vegyes páros miatt megfogyatkozott csapat, a másik pedig az OKT-n a következő legjobb helyezést elérő csapat. Mindkét résztvevőnél figyelni kell a csapat tagjainak változtatásaira vonatkozó szabályozásra.

**II. Kvalifikációs rendszer**

Javaslatunk, hogy az aktuális Olimpia előtt az MCSZ szervezésében kerüljön megrendezésre egy **Olimpiai Kvalifikációs Torna (OKT)**, melynek győztese jogot szerez Magyarország képviseletére az Olimpián.

A hazai Olimpiai Kvalifikációs Torna akkor kerül megrendezésre, ha az ország kvótát szerez az Olimpiára.

Kivételt képez, amikor egy csapat az Olimpiát megelőző 3 országos bajnokságon mindháromszor (jelen esetben 2015, 2016, 2017) nyer és elegendő kvalifikációs pontot szerez a kvalifikációs pontokat adó VB-ken ahhoz, hogy Magyarország kijusson az Olimpiára.

OKT megrendezésére kerül sor:

1. **Különböző csapatok nyerték a 3 Országos Bajnokságot.**

Az Országos Bajnokokat az Olimpia előtti 3 OB-n szerzett helyezéseik alapján rangsorolják. (1.hely 14 pont, 2.hely 12 pont, 3.hely 10 pont, 4. hely 9 pont, 5.hely 8 pont, 6.hely 7 pont, 7.hely 6 pont, 8.hely 5pont, 9.hely 4 pont, 10.hely 3 pont, 11.hely 2 pont, 12.hely 1 pont)

Pontegyenlőség esetén az Olimpiához közelebbi OB-n jobb eredményt elérő csapat kerül előrébb.

Az OKT lebonyolítás a következő:

a, 3 évben 3 különböző bajnok esetén:

A rangsor 2. és 3. helyezettje játszik egymás ellen 2 győzelemig.

Ennek a meccsnek a győztese játszik az 1. helyre rangsorolt Országos Bajnokkal egy OKT döntőt. A döntő az egyik csapat 4 győzelméig tart. A 4 győzelmet elérő csapat az OKT győztese.

b, 3 évben 2 különböző bajnok esetén:

A két Országos Bajnok csapat játszik egymás ellen egy, az egyik csapat 4 győzelméig tartó OKT döntőt. A 4 győzelmet elérő csapat az OKT győztese.

**Lebonyolítási rendszer:**

Az OKT-t az olimpiát megelőző év Országos Bajnoksága után kell megrendezni oly módon, hogy a hétfői OB döntő után 3 nappal, csütörtökön kell az első mérkőzést elkezdeni a fent leírt rendszer szerint.

Minden csapatnak vállalni kell a napi 2 mérkőzést a verseny Bizottság által kiírt időpontokban.

Az esetleges több csapatos lebonyolítás esetén a kedvezményezett éppen nem játszó csapat a mérkőzések ideje alatt 75 perc gyakorlásra jogosult az üres pályán.

**III. Kvalifikációs rendszer kiírása**

A hazai olimpiai kvalifikációs rendszert minden ciklus megkezdésekor rögzíteni kell. Ennek a ciklus elején elfogadott rendszernek a ciklus közbeni megváltoztatása csak kivételesen indokolt esetben, közgyűlési határozattal legyen lehetséges.

Olimpiai ciklus megkezdésén azt a legelső hazai versenyt értjük, amely jogot biztosít abban a ciklusban az első nemzetközi versenyre, amelyen megfelelő eredmény elérése esetén az ország indulási jogot szerezhet az Olimpiára.

Az OKT minden Olimpia előtti év őszén kerül megrendezésre, igazodva az Olimpiához. Az OKT versenykiírását az MCSZ-nek legkésőbb a kvótaszerzést (Olimpiát megelőző év VB-je) követő 30 napon belül ki kell hirdetnie.

Nagyon fontos szabály, hogy az eredmények alapján a jogokat a csapat szerzi meg, nem az adott csapat egyesülete.

A Vegyes Páros csapatban történő személyi változás esetén az új csapat nem viszi tovább a tagok korábbi eredményeit.

Az MCSZ elnökségének az olimpián indulási jogot szerző csapat kijelölésével párhuzamosan ki kell jelölnie egy tartalék vegyes páros csapatot, amely csapat helyettesíteni tudja az eredetileg az olimpián indulási jogot szerző csapatot, annak bármilyen okból történő visszalépése esetén.

A tartalék csapat az OKT-n a győztes mögött a legjobb helyezést elérő teljes csapat. Amennyiben OKT-ra nem került sor, abban az esetben az olimpiát megelőző OB-n a következő legjobb eredményt elérő teljes csapat szerzi meg a tartalék jogát.

Javaslatunk alapján a VB-re vonatkozó kvalifikációs szabályozás nem változik. A VB-re az adott év OB győztese kvalifikálja magát. (olimpiai évben előfordulhat, hogy más csapat szerepel az olimpián, mint a VB-n, amennyiben más az OB győztes és az OKT győztese)

Az általunk javasolt olimpiai kvalifikációs rendszer együtt a VB kvalifikációs rendszerével különösen felértékeli az MCSZ Országos Bajnokságot.

2015.08.31.

Készítette: Vaspöri Tamás, Palancsa Zoltán, Kiss Zsolt, Sárdi Péter, Nagy György